ภาพรวมการซื้อขายหลักทรัพย์ม.ค.คึกคัก
การซื้อขายหลักทรัพย์เดือนมกราคม ขยายตัวทุกด้าน ทั้งดัชนีตลาดหลักทรัพย์ และเอ็ม เอ ไอ รวมทั้งมูลค่าตลาด
20 ก.พ. 2556

การซื้อขายหลักทรัพย์เดือนมกราคม ขยายตัวทุกด้าน ทั้งดัชนีตลาดหลักทรัพย์ และเอ็ม เอ ไอ รวมทั้งมูลค่าตลาด
ผู้สื่อข่าวรายงานว่า ภาวะการซื้อขายหลักทรัพย์ในเดือนมกราคม 2556 ได้อานิสงส์จากเศรษฐกิจจีนส่งสัญญาณฟื้นตัว หลังตัวเลข GDP ในไตรมาส 4 ปี 2555 เพิ่มขึ้นครั้งแรกในรอบ 7 ไตรมาสก่อนหน้า รวมถึงสถานการณ์หนี้ในยุโรปที่เริ่มผ่อนคลาย ส่งผลดีต่อบรรยากาศการลงทุนในตลาดทุนโลกและตลาดทุนไทย 
ส่งผลให้ ณ สิ้นเดือนมกราคม 2556 SET Index ปิดที่ 1474.20 จุด เพิ่มขึ้น 5.91% จากสิ้นปี 2555 ซึ่งสูงกว่า MSCI emerging market index ที่ปรับตัวเพิ่มขึ้นเพียง 1.31%  ขณะที่ market capitalization ของ SET อยู่ที่ 12,542,770 ล้านบาท เพิ่มขึ้น 6.01% จากสิ้นปี 2555 และ mai อยู่ที่ 174,031 ล้านบาท เพิ่มขึ้นถึง 30.83% ขณะที่มูลค่าการซื้อขายเฉลี่ยต่อวันอยู่ที่ 57,999 ล้านบาท เพิ่มขึ้น 135.10% จากช่วงเดียวกันของปีก่อน และเพิ่มขึ้น 51.13% จากเดือนก่อนหน้า สูงสุดตั้งแต่ตลาดหลักทรัพย์ฯ เริ่มซื้อขาย
Forward P/E ratio ของ SET อยู่ที่ 13.59 เท่า เพิ่มขึ้นจาก 11.44 เท่า ณ สิ้นเดือนมกราคม 2555 แต่ลดลงจาก 15.50 เท่า ณ สิ้นปี 2555 ขณะที่ mai อยู่ที่ 18.07 เท่า เพิ่มขึ้นจาก 10.33 เท่า ณ สิ้นเดือนมกราคม 2555 และเพิ่มขึ้นจาก 16.58 เท่า ณ สิ้นปี 2555 อัตราเงินปันผลตอบแทนของ SET อยู่ที่ 2.65% และ mai อยู่ที่ 1.32%  
ผู้ลงทุนต่างประเทศซื้อสุทธิต่อเนื่องจากเดือนก่อนหน้าที่ 14,937 ล้านบาท ขณะที่สัดส่วนมูลค่าการซื้อขายอยู่ที่ 19.27% ของมูลค่าการซื้อขายรวม ลดลงจาก 22.45% ในเดือนธันวาคม 2555 ด้านการระดมทุน บริษัทจดทะเบียนระดมทุนในรูปตราสารทุนมูลค่า 4,368 ล้านบาท โดยเป็นการระดมทุนในตลาดแรก 3,080 ล้านบาท จากการเข้าจดทะเบียนของบมจ.พลังงานบริสุทธิ์ (EA) และมีการระดมทุนในตลาดรอง1,288 ล้านบาท ด้านตลาดสัญญาซื้อขายล่วงหน้ามีปริมาณการซื้อขายเฉลี่ยต่อวัน 67,772 สัญญา เพิ่มขึ้น 56.62%  จากเดือนก่อนหน้า และเพิ่มขึ้น 141.15% จากเดือนมกราคม 2555  นอกจากนี้ Single Stock Futures มีปริมาณการซื้อขายเฉลี่ยต่อวันอยู่ที่ 35,234 สัญญา ทำสถิติสูงสุดนับตั้งแต่เริ่มเปิดซื้อขายในเดือนพฤศจิกายน 2551 ส่วนหนึ่งเป็นผลจากการปรับเพิ่มจำนวนสัญญาที่ถือครองสูงสุด (Position Limit)